अगर आप पूर्ण शाकाहारी हैं तो आपको कोहिमा के बाजार में खाने पीने में दिक्कत आ सकती है। हमने बस स्टैंड से आगे बढ़ने के बाद किसी शाकाहारी होटल के बारे में जानकारी लेने की कोशिश की। वहां एक जूता बनाने वाले मोची और एक अखबार बेचने वाले भाई मिल गए जो अपने भोजपुरी इलाके के थे। इन लोगों ने हमें जानकारी दी आप आगे राइजू जंक्सन पर जाएं वहां यूपी राइस होटल है जहां आपको शाकाहारी खाने का विकल्प मिल जाएगा। उनकी सलाह पर मैं यूपी राइस होटल ढूंढता हुआ आगे बढ़ा। होटल का बोर्ड देखकर खुशी हुई। इस होटल को चलाने वाले यूपी के गाजीपुर के हैं। पर इस होटल के मीनू में भी मांस मछली के सारे विकल्प मौजूद थे।